Genadedood vir Potter's Place | News24
Genadedood vir Potter's Place
DIE eens gewilde Potter's Place in die hartjie van Jeffreysbaai sterf vandag 'n 'genadedood'.
"Potter's Place ly reeds te lank. Dit is tyd om haar te verlos van al die pyn wat sy die laaste paar jare moes deurmaak," sê eertydse stigter Helena Gerber, terwyl sy aan dreigende trane sluk. "Dit is baie hartseer, maar dit moet gedoen word."
Volgens Gerber, wat Potter's Place in 2000 begin het, was dié plek eens soos 'n verleide-like meisie, vol energie, maar nou is sy vinnig oppad na die ouetehuis.
"Dit is tyd om die eens flambojante plek te 'gut'; om 'n einde te maak voor dit 'n groter verleentheid raak," sê sy.
"Die mooi herinnering van die plek is weg . . . Dit sal nooit weer 'n teater of restaurant wees nie."
Potter's Place is in 2010 aan Callie van Heerden verkoop en het sedertdien drie verskillende eienaars gehad. Maar die plek het nie weer die mas opgekom nie.
"Wat eens 'n lekker bymekaarkomplek vir die hele gemeenskap was, het in 'n nagmerrie verander," sê Gerber. Potter's was met die bekendste sangers gevul, maar die optredes het gaandeweg afgeneem.
Inwoners het nou die geleentheid om 'n "klein deel" van Potter's Place te besit. Volgens Gerber sal al die inhoud vanaf 08:00 op Donderdag, 16 Junie te koop wees, en sal die gebou eersdaags te koop wees.